ועדת החינוך והתרבות, כנסת 15, פרוטוקול מספר 479, 2002-06-11 14:00

זבולון אורלב: אני מתכבד לפתוח את ישיבת הוועדה בעניין חינוך בישוב ניצן.

זבולון אורלב: בקשתי שראש מינהל החינוך הדתי, או סגנו, יהיה פה, אבל לא הגיעו משיקולים שלהם.

זבולון אורלב: זימנתי את הישיבה כיוון שהתברר לי שכל הסיכומים הקודמים שלנו אינם מיושמים.

זבולון אורלב: אין פתרונות חינוכיים לילדים בניצן.

זבולון אורלב: החלטתי, על כן, להעביר את הפגישות הידידותיות לפסים פורמליים.

שמעון כהן: שנת הלימודים מסתיימת ואנחנו צריכים להיערך בדחיפות לשנת הלימודים הבאה.

שמעון כהן: יש לנו מספר נושאים על הפרק, בכולם דנו בעבר: בנית גן ילדים בישוב ניצן, ילדי חטיבת הביניים - לאן?

שמעון כהן: שיפוצים בבית ספר מורשה.

שמעון כהן: שלושה דברים אלה חוזרים כל הזמן.

שמעון כהן: לפחות בשניים מהם אני רואה את עצמנו, כרשות, עושים את הבלתי אפשרי.

שמעון כהן: עבדתי 4 שנים כדי לקבל את חתימת מושב ברכיה.

שמעון כהן: הגעתי למצב שאנשים בברכיה לא מדברים איתי.

שמעון כהן: האיום, שהרשיתי לאנשי ניצן להירשם לבית ספר אחר, רק הוא הביא לקיום אסיפה כללית עם תוצאות ברורות, שמושב ברכיה יעבירו את השטח אלינו.

שמעון כהן: המועצה שילמה המון כדי שהדברים ייעשו.

שמעון כהן: התחייבנו להקים שם מגרש כדורסל, שישרת את בית הספר, טיפול בכבישים.

שמעון כהן: הבנתי ממשרד החינוך שזה היעד, ולכן עשיתי את הבלתי אפשרי.

שמעון כהן: העברתי את האישור למינהל, התקשרתי יומיום, והתשובה היתה שהנוהלים שלהם אורכים זמן רב.

שמעון כהן: העברתי למשרד החינוך את התשובה שלהם.

שמעון כהן: התשובה ממשרד החינוך היתה: מאשרים, אבל ל- 2003.

שמעון כהן: אני אומר לכם שב- 2003 לא יהיו תלמידים בניצן, ובברכיה יכעסו עלי, כי הבטחתי נסים ונפלאות.

זבולון אורלב: יש לך תשובה בכתב שיתקצבו אותך ב- 2003?

שמעון כהן: כן.

שמעון כהן: אני יודע שיש מצוקה תקציבית, אבל מוכרחים לתת לנו לצעוד קדימה.

שמעון כהן: אני מאוד מבקש, כדי שאני כרשות אוכל להיות אמין כלפי כל אלה איתם דברתי, עזרה לגייס סכומים כדי שאוכל לנצל את חודשי הקיץ להכנת בית הספר, בצורה הטובה ביותר האפשרית.

שמעון כהן: הנושא השני הוא גן ילדים.

שמעון כהן: אנחנו ישוב צעיר עם ילדים.

זבולון אורלב: קבלת הרשאה?

שמעון כהן: לא.

שמעון כהן: אמרו שהתשובה היא כן, אבל עוד לא קבלנו.

שמעון כהן: הדבר השלישי, שהוא החמור ביותר לדעתי, הוא פתרון בעיית חטיבת הביניים.

שמעון כהן: חשבנו שאנחנו הולכים לפתור את הבעיה הזו.

שמעון כהן: הגענו לסיכום עם רחובות כרשות, הם מוכנים לקלוט אותנו.

שמעון כהן: התשובה שקבלתי בכתב מד"ר כנעני היתה, שהם מציעים לנו את אשקלון.

שמעון כהן: באשקלון אמרו לי שהמקיף פתוח בפנינו, אבל יש לנו גם צרכים מעבר לזה: אולפנה, צביה, חינוך מיוחד.

שמעון כהן: מצטברת לנו קשת שלמה של בעיות, וזה לא דיון ראשון בנושא.

זבולון אורלב: שלישי.

שמעון כהן: אני מבקש לתת להורים לצאת בהרגשה שמה שהתחייבנו, לא הכל - מה שאפשר, נקבל.

אהרון כהן: בעניין השלישי שהוזכר כאן, אני מביא את מדיניות המשרד.

אהרון כהן: המחוז הציע את אשדוד לחינוך העל יסודי.

אהרון כהן: אשדוד יכולה לתת תשובה לכל הגוונים ודרישות האנשים, ישיבה, מקיף.

אהרון כהן: הישוב יקבל את כל ילדי ניצן, מהתלמידים הטובים, עד אלה שהם פחות טובים - כולם.

אהרון כהן: אני אוכל להכיל את התלמידים האלה בכל המסגרות שקיימות היום באשדוד, שיכולות לענות על הצרכים של האנשים.

זבולון אורלב: המחוז יכול להציע רק עיר במחוז, ברור לי.

זבולון אורלב: לכם רצינו נציג מהחינוך הדתי.

אהרון כהן: מבחינה גיאוגרפית אשדוד קרובה לניצן ויש בה רמה טובה.

אהרון כהן: למעלה מ- 90 אחוז מהתלמידים עברו את מבחני הבגרות, והמקיף הדתי מקבל את פרס החינוך.

זבולון אורלב: יש ישיבה?

אהרון כהן: יש ישיבת אולפנה ומקיף.

מאיר דהן: קשה לי להבין איך מפקח יכול להכניס עז, ללא כתובים ובלי לשאול את מנהל אגף החינוך באשדוד, מר פרנקל.

מאיר דהן: אני דברתי עם מר פרנקל לפני כמה שבועות, והוא אמר שלא יצא מגדרו להכניס תלמידים לנווה הרצוג או לאולפנה.

מאיר דהן: אם תהיה כיתה מלאה, ישלח התלמידים למקיף, כלומר, אני לא אהיה בראש סדר העדיפויות.

מאיר דהן: מפריע לי שברגע האחרון זורקים את הפתרון של אשדוד, בלי לבדוק בצורה יסודית.

זבולון אורלב: אם אתקשר עכשיו למר פרנקל, מה הוא יגיד?

מאיר דהן: אני לא יודע, לא יכול לדבר בשמו.

מאיר דהן: הילדים כבר לומדים ברחובות, הם כבר נבחנו.

מאיר דהן: אתה יודע מה זה להיבחן ולהצליח להתקבל לישיבה או לאולפנה, ואז נגיד לו שלא שולחים אותו לישיבה כי יש אופציה חדשה של אשדוד.

מאיר דהן: לא יכול להיות שהורים יודעים שמיפוי הוא רחובות - כי כך סוכם לפני חצי שנה ולא היתה אופציה אחרת - ולהחזיר אותם אחורה.

עמליה ליואין: בהצעה שהועלתה כאן יש, לדעתי, זלזול.

עמליה ליואין: אני פניתי, על פי הצעתך, למר שמואל פרקש.

עמליה ליואין: כששמעתי על הישיבה היום, לא היה לי ספק שהוא יהיה נוכח.

עמליה ליואין: לא טרחתי להתקשר אליו, כי הייתי בטוחה שאפגוש אותו פה.

עמליה ליואין: הוא אמר לי שמבחינתו, אם הרשות הקולטת תסכים, ואם הרשות המשחררת, שלנו, תסכים אין לו התנגדות להפוך את הישוב ניצן לאוטונומיה ולאפשר לנו לעבור לישיבת הדרום, על סמך זה שהוא בדק אתי את כל האפשרויות.

עמליה ליואין: הוא לא נמצא כאן כדי לאשר את דבריי.

עמליה ליואין: הבן שלי כבר לומד בישיבת הדרום ברחובות, מסיים כיתה ז'.

עמליה ליואין: מדובר בשלושה ילדים שכבר לומדים, ועוד שלושה שהתקבלו אחרי שעברו את הבחינות.

עמליה ליואין: שלוש בנות נוספות התקבלו גם הן.

עמליה ליואין: לא יכול להיות שחודש וחצי לפני פתיחת שנת הלימודים אומרים לנו שמה שהיה עד עכשיו נמחק.

עמליה ליואין: אנחנו נרשמנו לרחובות לפי הבנה שהיתה בשתי הישיבות הקודמות.

עמליה ליואין: לא יכול להיות שנטלטל את ילדינו.

שאלתיאל חג'בי: מה גם שמדובר בהורים שלהם יש שני ילדים, ילד אחד כבר נמצא ברחובות, ואת השני שולחים לאשדוד.

שאלתיאל חג'בי: זה נעשה על בסיס הסכמה.

אהרון כהן: האם מדובר שכל הילדים, בכל רמה, לומדים ברחובות?

זבולון אורלב: זה היה תנאי יסודי.

מאיר דהן: יש לי את זה בכתב: "אנו מאשרים את בקשתכם להכללת הישוב ניצן באזור מיפוי רחובות, ומוכנים לקלוט את התלמידים.

מאיר דהן: כל זאת מותנה באישור משרד החינוך".

מאיר דהן: מאז הישוב ניצן אוכלס, כארבע שנים, אנחנו דשים בנושא בית הספר היסודי.

מאיר דהן: גם הבטחה שב- 2003 תהיה הצעה להיכלל בטיוטת התקציב של משרד החינוך נראית לי שוב "מריחה".

מאיר דהן: קשה לנו, כתושבים, לקבל עוד הבטחות.

מאיר דהן: אתה הבעת את זה בצורה נחרצת, אדוני היו"ר, בדיון קודם כשאמרת: "לאור חוסר האפשרות לחדש את מבנה הממ"ד, סוכם שהישוב יגבש החלטה לגבי מיפוי חדש".

מאיר דהן: ב- 1 לספטמבר, עם פתיחת שנת הלימודים, לא יהיה חידוש של מבנה בית הספר.

מאיר דהן: אנחנו מבקשים מיפוי חדש.

זבולון אורלב: אני רואה בעיה אובייקטיבית בדבר אחד, וזה נושא חידוש המבנים.

זבולון אורלב: מהידע שלי, בגלל הקיצוצים בתקציב משרד החינוך, תקציב החידושים קוצץ באופן דרסטי.

זבולון אורלב: הפרוצדורה לחידוש מבנים היא כמעט פרוצדורה של מבנה חדש.

זבולון אורלב: כלומר, באוקטובר 2001 משרד החינוך כבר ידע אילו מבנים יחודשו בשנת התקציב 2002, ואז הוא מבקש מראש הישוב להיערך עם כל התוכניות לגבי החידוש.

זבולון אורלב: קשה לי להאמין שהיום, 11 ביוני, גם אם השרה מאוד תרצה, שיצליחו להכניס אתכם ב- 2002.

שמעון כהן: אני מדבר על שיפוצים.

שמעון כהן: כבר 4 שנים לא קבלתי כלום.

שמעון כהן: אני רוצה להחליף את הגגות, ולא מקבל תקציב.

זבולון אורלב: יש תקציב לשיפוצים שכל הרשויות המקומיות מקבלות על פי קריטריונים.

זבולון אורלב: זה נועד לשיפור החזות, החלפת ידיות.

שמעון כהן: גם את זה לא קבלנו.

זבולון אורלב: מה שלא קבלת, לא תקבל.

זבולון אורלב: אבל מהתקציב הזה אתה לא יכול להחליף שום גג.

זבולון אורלב: מזה אתה, מכסימום, יכול לסייד, לשפר את חזות בית הספר.

זבולון אורלב: הדרגה הנמוכה ביותר זה תקציב שיפוצים, הרמה מעל היא תקציב חידוש מבנים שהוא בא כדי להחליף את גג האסבסט, להזיז קירות, לתקן יסודות, זה כמעט כמו בניה חדשה, 50 אחוז מעלות בניה חדשה, תקציב מאוד גדול.

זבולון אורלב: התקציב הבא הוא בניה חדשה.

זבולון אורלב: מה שעיכב בחידוש מבנים זו בעיית הקרקע, כי אין ספק שלברכיה, לפי כל הקריטריונים, מגיע חידוש מבנים.

זבולון אורלב: אם זה מה שמעכב, אני מוכן להפעיל את השפעתי כדי שיהיו אישורים בסוף.

זבולון אורלב: העיכוב עכשיו הוא לא במועצה אלא בממשלה - במינהל.

זבולון אורלב: התלמידים לא צריכים לסבול בגלל שני משרדי ממשלה.

שמעון כהן: יש לי תשובה ברורה, והעברתי אותה למשרד החינוך.

שמעון כהן: "הנני לאשר כי קבלתי בקשתך להעביר את שטח מושב ברכיה למועצה האזורית חוף אשקלון.

שמעון כהן: הבקשה הנ"ל תיבדק ותטופל בהתאם לנוהלי המינהל".

זבולון אורלב: להערכתי, התשובה הזו צריכה להיות מספקת מבחינת משרד החינוך.

זבולון אורלב: אם ד"ר כנעני יגיד לי "לא", יש דרג מעליו.

זבולון אורלב: אני לא חושב שילד צריך לסבול בגלל שפקיד במינהל מקרקעי ישראל, שהוא ממשלה, לא מטפל בעניין.

זבולון אורלב: אם הפקידות המקצועית תגיד שאין לה מנדט לעניין, נלך למי שיש לו מנדט, או שנלך לראש מינהל מקרקעי ישראל, ונשב שם עד שיוציא את האישור.

זבולון אורלב: היועצת המשפטית של משרד החינוך תצטרך לתת תשובה למה הילדים צריכים לסבול.

זבולון אורלב: אם הילד שלה היה לומד שם, מה היתה אז תשובתה.

שי כנעני: זה לא נימוק הוגן.

שי כנעני: המנהל הכללי של משרד החינוך והתרבות, זבולון אורלב, לימד אותי שצריך להסתכל בראיה ציבורית, ולא פרטית.

זבולון אורלב: בהחלט.

זבולון אורלב: אני אומר בראיה ציבורית שלא עולה על הדעת שילדים סובלים בגלל מחדל של אחד ממשרדי הממשלה.

זבולון אורלב: ממתי המכתב?

שמעון כהן: 22 במאי.

זבולון אורלב: שידעו שגורלם של 300 ילדים תלוי בזה, ויחליטו.

זבולון אורלב: בעניין השיפוץ, לדעתי, הסיכוי לקבל ב- 2002 הוא אפסי.

שמעון כהן: אז בשביל מה רצתי כל כך הרבה?

זבולון אורלב: כי אתה עומד לאבד את 2003.

זבולון אורלב: אני אדם ריאלי, הייתי רוצה שתשפץ בקיץ, אבל זה כנראה לא יהיה אפשרי.

זבולון אורלב: לגבי שני הנושאים האחרים, לא ברור לי למה הגן מתעכב, כי אני זוכר שנמסר לנו שהגן נמצא בתוכנית הבינוי של 2002, ותקציב הבינוי של 2002 לא קוצץ.

זבולון אורלב: הייתם צריכים כבר לקבל את ההרשאה.

זבולון אורלב: בנושא אזור המיפוי, אני חושב שהצדק עמכם במאת האחוזים.

זבולון אורלב: אם לא נקבל תשובה, אבקש דיון עם השרה.

זבולון אורלב: אני חושב, מר כהן, שלא ראוי ב- 11 ביוני להגיד ליישוב שממופים לרשות אחרת.

זבולון אורלב: אדוני יודע שכבר בחנוכה תלמידים עוברים מבחני כניסה.

זבולון אורלב: הכיתה באולפנה כבר מלאה.

זבולון אורלב: יש מציאות חינוכית, שהמוסדות החינוכיים מלאים כבר באפריל.

זבולון אורלב: אנחנו מאמינים שביוני יבחנו את התלמידים ויקבלו אותם?

זבולון אורלב: משרד החינוך אומר את זה?

אהרון כהן: אני לא יכול לענות לך על השאלה מתי ההצעה הזו הועלתה.

אהרון כהן: אני קבלתי את המינוי לבוא לוועדה הזו רק בשבוע שעבר, ואין לי את האינפורמציה הזו.

זבולון אורלב: תשאל את ראש המועצה מתי הוא קבל את ההצעה.

שמעון כהן: ההצעה עלתה, ואנחנו דחינו אותה.

זבולון אורלב: כרגע, במציאות של היום, מה יהיה גורל הילדים בשנת הלימודים הבאה?

זבולון אורלב: ילדה שנבחנה כבר והתקבלה, נאמר לה כעת להבחן לאולפנה, הנהדרת, באשדוד?

זבולון אורלב: האם זו טובתה?

זבולון אורלב: למה זה צריך להיות דווקא אשדוד?

זבולון אורלב: אני יכול לתת לך דוגמאות של מיפוי בין יישובי לא על פי הקרבה הגיאוגרפית.

זבולון אורלב: יישובי גוש תל-מונד, למשל, אינם ממופים בחינוך הדתי לרעננה, שהיא הישוב הקרוב אליהם ביותר, אלא לנתניה, הרחוקה יותר.

זבולון אורלב: יש שיקולים שונים.

זבולון אורלב: המרחק בין אשדוד ורחובות אינו כה גדול, ואם ברחובות מעונינים לקלוט, ובניצן גם כן מעונינים להגיע לשם, איני רואה בכך בעיה.

זבולון אורלב: המיפוי אינו קבוע.

זבולון אורלב: בשנה שעברה נקבעה מציאות שלומדים ברחובות, כי העניין לא טופל.

זבולון אורלב: אפשר לדון בעניין מחדש בשנה הבאה.

זבולון אורלב: אני עצמי לא רואה הבדל יסודי בין המוסדות באשדוד לבין המוסדות ברחובות.

זבולון אורלב: רצינו לשמוע מאשקלון למה הם לא מקבלים את התלמידים אליהם.

זבולון אורלב: הם הוזמנו לישיבה אך לא הגיעו.

זבולון אורלב: משרד החינוך אינו יכול לכפות.

מאיר דהן: לא הבנתי מה עמדתך בנושא בית הספר היסודי.

זבולון אורלב: אם אני אשתכנע שהולכים לחדש מבנה בשנת תשס"ג, שבינואר מתחיל חידוש מבנה, ושהעניין מסוכם ולא מותנה בעוד דברים נוספים, אפעיל את כל השפעתי עליכם להישאר בברכיה.

זבולון אורלב: אני אעזור למר שמעון כהן לעמוד מול התושבים, ולשכנע אותם לחכות מספר חודשים עד תחילת השיפוץ.

זבולון אורלב: מעניינת אותי טובת הילדים.

זבולון אורלב: אני בעד לסגור את בית הספר בברכיה אם אין ראיה כוללת, ואת כל אחד מעניינת הממלכה הקטנה שלו, והמדינה לא מסוגלת לכפות.

זבולון אורלב: ניסע לברכיה ונראה אם זה מקום ראוי לתלמידים ללמוד, אני בעד לפזר את בית הספר הזה.

זבולון אורלב: אני חושב גם על טובת ילדי ברכיה, לא רק ניצן.

יצחק גוטמן: אני בוועד ההורים של ברכיה, תושב ניצן.

יצחק גוטמן: הובטחו כל כך הרבה תקציבים, איפה כל זה?

זבולון אורלב: כספי ציבור מתנהלים על פי כללים.

זבולון אורלב: חלק מהכללים הם שהמדינה לא משקיעה במבנה שאין בטחון מלא שהוא ברשות המדינה, או הרשות המקומית.

זבולון אורלב: במדינת ישראל בעל הקרקע הוא בעל הנכס.

זבולון אורלב: משרד החינוך, אומר שכל עוד שאין בטחון שהקרקע של ברכיה עברה לרשות המועצה האזורי, לא אשקיע כדי שלא ישנו אחר כך את תכלית המבנה.

זבולון אורלב: במידה שהקרקע תעבור לרשות המועצה האזורית, יעמוד תקציב לחידוש המבנה.

זבולון אורלב: אני חושב שהמכתב הזה מספק.

זבולון אורלב: לו הייתי היום המנכ"ל, הייתי אומר שבמאזן האינטרסים בין לפזר בית ספר לבין ביורוקרטיה עם מנהל מקרקעי ישראל, אני בוחר לפתור את העניין עם מינהל מקרקעי ישראל, למרות שיש פה סיכון.

יצחק גוטמן: יש לנו בעיה עם ינואר.

יצחק גוטמן: כל אסיפת הורים וכל ישיבה אני עומד מול ההורים.

יצחק גוטמן: השאלה אם אין אפשרות להעביר כספים.

זבולון אורלב: אני בצד שלך, אבל אל תאמין שיש כספים.

זבולון אורלב: אין.

זבולון אורלב: כל הכספים של 2002 כבר מכורים, אני אומר את זה מניסיון, יש קיצוץ.

יצחק גוטמן: אז אתה אומר לנו להמשיך במצב הקיים, עם כל הבעיות?

זבולון אורלב: לא.

זבולון אורלב: אם ד"ר כנעני יאמר שאינו בונה על סמך המכתב הזה, אני אפנה לשרה.

זבולון אורלב: אם גם השרה תאמץ את גישת ד"ר כנעני, אני אאבק לסגור את בית הספר ולפזר אותו.

זבולון אורלב: זה מבנה לא ראוי.

זבולון אורלב: אציע לפסול את המבנה.

זבולון אורלב: לא עולה על הדעת שתלמידים יפלו בין השולחנות כשזה בין משרדי ממשלה.

עמיחי פרץ: מעבר להיבט התקציבי, אתה מסכים עם הטענה שהעלינו בדבר הזכות הלגיטימית שלנו לבחירה של מקום הלימודים?

מאיר דהן: אתה מוביל מהלך כזה.

זבולון אורלב: נכון, אבל כל עוד זה לא יאושר אז התשובה היא לא.

זבולון אורלב: אני בעד הרחבת אזור רישום, שהורה יוכל לבחור בין כמה בתי ספר.

זבולון אורלב: ההצעה שלי לא קשורה למועצות אזוריות, אלא לרשויות מקומיות בהן יש בתי ספר סמוכים.

זבולון אורלב: כרגע, יש עדיין אזורי רישום בחינוך היסודי.

עמיחי פרץ: מתוך 70 ילדים בבית הספר היסודי, קרוב ל- 20 הולכים לבתי ספר עצמאיים.

שי כנעני: זו מדינה פלורליסטית.

עמיחי פרץ: הם לא מעונינים בזה, אבל אין להם אפשרות אחרת.

זבולון אורלב: ד"ר כנעני, הם מדברים מבחינה רעיונית, ואתה מבחינה פקידותית על נוהלים.

שי כנעני: ערכית, זו אותה זכות לחינוך הממלכתי והעצמאי.

שי כנעני: הוא מבקש פיצול בתוך הממלכתי דתי.

עמיחי פרץ: נכון.

עמיחי פרץ: הפתרון היחיד, מחוץ לברכיה, הוא לשלוח ילד לש"ס או לאגודה, כשההורים לא מזוהים עם כיוונים אלה, אבל לא הותרתם להם ברירה.

זבולון אורלב: בגלל הסיבה הזו, אני בעד הרחבת אזורי רישום.

זבולון אורלב: אבל זה לא אקטואלי לשנה הבאה.

שי כנעני: אני לא מסכים עם הטענה שאין פתרונות חינוכיים לישוב ניצן.

שי כנעני: יש להם פתרונות כמו לכל שאר היישובים במועצה האזורית חוף אשקלון.

שי כנעני: תושבי ניצן רוצים פתרונות אחרים.

שי כנעני: המועצה האזורית קבלה פרוגרמה לגן הילדים, ב- 21 לאוגוסט, 2001.

שי כנעני: עד היום לא אושרה תוכנית בניה לגן, ולכן לא קיבלה אישור.

שמעון כהן: יש לי תוכנית בניה מאושרת שהבאתי אותה לוועדה.

שמעון כהן: אני יכול להתחיל לבנות מחר.

שי כנעני: עד אתמול, שעה 17:00, כשבדקתי למה הישוב ניצן לא נכלל עם תוכנית הגן שלו לביצוע, למרות שדברנו על זה, מסתבר שישנו מחדל של המועצה האזורית חוף אשקלון שלא הביאה לאישור אגף הבינוי במינהל הפיתוח את תוכנית הגן.

שי כנעני: לא משנה אם יש בידי המועצה המקומית תכנון לגן שעבר את רשויות התכנון שלהם.

שי כנעני: הם לא הביאו את זה לאישור של מינהל הפיתוח, אגף הבינוי שלנו, שזה תנאי הכרחי להיכנס לתוך תהליך.

שי כנעני: אילו היו מביאים היו נכנסים לתקציב השנה.

שי כנעני: אם תהיה תוכנית מאושרת על ידי אגף הבינוי שלנו, יכנסו לתקציב 2003.

זבולון אורלב: מה הם צריכים לעשות?

שי כנעני: לקבל על זה את חתימת האדריכל היועץ ושל מנהל אגף הבינוי, בלי זה לא יכולים להיכנס לתקציב.

שמעון כהן: אנחנו הבאנו את התוכנית שלנו, ראינו שזה לוקח זמן.

שמעון כהן: לקחנו את התוכנית המאושרת של משק וכלכלה.

שמעון כהן: הבאנו אותה למר שפירא.

שמעון כהן: אמרנו שניקח דבר שיש עליו הסכמה.

זבולון אורלב: אבל יש פרוצדורה.

שמעון כהן: היו אצל מר אורי שפירא.

שי כנעני: מר שפירא לא רלוונטי לאישור הזה.

שי כנעני: אדריך אתכם בפרוצדורה, אם צריך.

שי כנעני: לגבי חידוש המבנה, התוכנית כוללת היום למעלה מ- 400 מיליון שקל הכרה בצרכים, עד שנגיע ל- 2003 נגיע כבר ל- 500 מיליון, ואני אמשיך לקבוע צרכים.

שי כנעני: התקציב קוצץ מ- 137 ל- 81 ל- 59 וכבר יש הודעה מהאוצר שיהיה קיצוץ בתקציב 2003.

שי כנעני: מה שחסר לי בהודעת מינהל מקרקעי ישראל, אילו זה היה בהליך חתימת חוזה -

שמעון כהן: זה בהליכים המטופלים שלהם.

שמעון כהן: זה לא אני.

זבולון אורלב: אתה צריך לדאוג שיהיה לילדים מקום.

שי כנעני: זה עניינים שלו, הוא ראש הרשות.

שי כנעני: אני לא יכול לטפל במה שצריכות לטפל הרשויות המקומיות.

שי כנעני: הדבר היחיד שאני יכול לעשות זה לכתוב למינהל שיזרזו את התהליך.

זבולון אורלב: אני מבטיח לך שאני מכניס אותם ל- 2003, רק תגמור לי את הסיפור עם המינהל.

שי כנעני: לכן זה ויכוח סרק.

שי כנעני: עד 2003 אנחנו רחוקים מספיק כדי שכל ההליך הזה ייגמר.

זבולון אורלב: לא, אתה מכיר את המינהל.

שי כנעני: אני רואה שמסיימים שם עניינים מהר במקומות שרוצים.

זבולון אורלב: אם עוד שלושה שבועות זה לא ייגמר, מר כהן יודיע לי ואני אדאג לזמן לכאן את מנהל המינהל.

שי כנעני: אני עדיין מוכן ללכת לבניה של בית ספר חדש מן היסוד, בתנאי שיש קרקע.

שמעון כהן: יש קרקע, עשרה דונם.

שי כנעני: אם הקרקע הזאת תהיה שלך, אני מוכן ללכת לבניה.

זבולון אורלב: אתה אומר שאם עוד שלושה שבועות יש חוזה חתום, אתה מוכן ללכת לבניית בית ספר חדש ב- 2003?

שי כנעני: כן.

שמעון כהן: בשבילי זו הבשורה הכי טובה.

שי כנעני: לגבי המיפוי הבין- יישובי, לא המינהל הדתי קובע את המיפוי.

שי כנעני: אני לא אקבל פה החלטה, כמו שאתה מבקש, משום שאיני מסוגל לענות אחר כך מדוע קבעתי ליישוב ניצן את המקום ה- 8 הכי רחוק מבחינה גיאוגרפית.

שי כנעני: מדלגים על: אשקלון, אשדוד, יבנה, קרית מלאכי, גדרה -

זבולון אורלב: אתה סופר לא נכון.

זבולון אורלב: אתה צודק לגבי אשדוד, אשקלון, אבל לא מעבר לזה.

זבולון אורלב: צריך מסגרת שיש בה מקיף, אולפנה וישיבה.

שי כנעני: יש את זה בבית הספר עמית בקרית מלאכי, מחולק ל- 3 יחידות שפועלות במסגרת נפרדת בתוך המקיף: ישיבה, אולפנה.

זבולון אורלב: זה מקיף עם מסלולים שונים, זה לא עונה על הצרכים.

שי כנעני: גם אם אוותר על אחד, עדיין יש 6 יישובים יותר קרובים.

זבולון אורלב: גם ביבנה אין את כל המוסדות האלה.

שי כנעני: לי אין סמכות לקבל החלטה כזו.

שי כנעני: מבחינת הנהלים, המועצה יכולה לפנות לוועדת חריגים שתדון בבקשה.

זבולון אורלב: מר כהן, תכתוב בקשה ותן לי אותה.

זבולון אורלב: תכתוב בקשה מנומקת היטב לוועדת ערר, ואני אוסיף שאני תומך.

עמיחי פרץ: אם אין פתרון לגנים, זה אומר שבשנה הבאה יש הרבה יותר ילדים בלי מבנים חדשים.

עמיחי פרץ: האם יש פתרון מיידי?

זבולון אורלב: תשבו, תדונו.

זבולון אורלב: אני מסכם את הישיבה.

זבולון אורלב: בהמשך לסיכום פגישה שנערכה בנידון, של יו"ר הוועדה עם סגן ראש מינהל הפיתוח ד"ר שי כנעני, ראש המועצה האזורית ונציגי היישוב, ולאחר שהתקיים דיון נוסף בסוגיה זו בוועדת החינוך והתרבות, החליטה הוועדה כי בנסיבות הקיימות יש הצדקה חינוכית מלאה לאשר את מיפוי היישוב ניצן ברחובות, וזאת בהסתמך על מכתבו של מנהל אגף החינוך אל ראש המועצה האזורית מיום 25 במרץ.

זבולון אורלב: לדעת הוועדה כל אלטרנטיבה אחרת לתשס"ג, תפגע בתלמידים ותנע מהם להיקלט כראוי במוסדות החינוך.

זבולון אורלב: הוועדה רשמה לפניה כי בגלל אי הבנה, לא אושר תכנון גן הילדים, ולא נכלל בתקציב בינוי גן ב- 2002.

זבולון אורלב: הוסכם כי מנהל מחלקת החינוך במועצה האזורית יקבל הדרכה מד"ר שי כנעני כדי להביא לאישור התוכניות והשלמת ההליכים הדרושים כדי לכלול את בינוי הגן בתקציב 2003.

זבולון אורלב: באשר למבנה בית הספר, הממ"ד, הוועדה רשמה לפניה את הודעת ראש המוע"ז כי ועד מושב ברכיה חתם על העברת קרקע בית הספר לרשות המועצה האזורית, וכן הציג בפני הוועדה את הודעת מנהל מחלקת עסקאות חקלאיות לראש המועצה האזורית, לפיה מטפל המינהל כדי להשלים את העברת הקרקע לרשות המועצה.

זבולון אורלב: הוועדה רשמה לפניה את הודעת ד"ר שי כנעני לפיה הוא מעדיף בינוי בית ספר חדש על פני חידוש בית הספר הקיים בשנת 2003.

זבולון אורלב: אם וכאשר לא תושלם חתימת ההסכם להעברת הקרקע תוך חודש ימים, יודיע על כך ראש המועצה האזורית ליו"ר הוועדה שיפעל אישית במינהל מקרקעי ישראל להשלמת ההליך.

זבולון אורלב: תודה רבה, הישיבה נעולה.